CRNA GORA
JU SMŠ«Mladost« Tivat

Broj:01-070/26-2534
Dana, 30.09.2026.godine

ETIČKI KODEKS

JU SMŠ« Mladost« Tivat 
Na osnovu člana 76 Opšteg zakona o obrazovanju i vaspitanju ("Službeni list Republike Crne Gore", br. 064/02, 031/05, 049/07 , "Službeni list Crne Gore", br. 004/08, 021/09, 045/10, 073/10, 040/11 , 045/11, 036/13, 039/13, 044/13, 047/17, 059/21 , 076/21, 146/21, 003/23, 084/24, 089/25 , 012/26) Školski odbor na sjednici održanoj dana, 30.09.2026.godine, donio je
ETIČKI KODEKS 

 JU SMŠ«Mladost« TIVAT
Član 1

Etički kodeks sadrži moralna načela i etičke standarde prema kojima se u svom profesionalnom i javnom radu trebaju ponašati svi zaposleni u JU SMŠ”Mladost” Tivat (u daljem tekstu: Škola)
Donošenjem kodeksa Škola štiti svoje interese, interese učenika i fizičkih i pravnih lica s kojima zaposleni ostvaruju saradnju. Takođe, sadrži i određena pravila u dijelu sprečavanja konflikta interesa, nespojivosti funkcija kao i društveno odgovornog poslovanja.
Član 2

Svi izrazi upotrijebljeni u muškom rodu se odnose i na ženski rod.
Cilj Kodeksa

Član 3
Cilj Kodeksa je:

1. da utvrdi standarde u ponašanju kojih bi trebalo da se pridržavaju zaposleni, kao što su moralni integritet, pravičnost, odgovornost, profesionalnost, efikasnost, objektivnost, nepristrasnost, politička neutalnost, poštovanje različitih uvjerenja i vrijednost svih članova zajednice;

2. da promoviše etičko ponašanje i stvara ambijent koji zaposlenima pruža lični i profesionalni ugled
3. da doprinese izgradnji povjerenja među zaposlenima, kao i između roditelja i zaposlenih;
4. da podrži zaposlene u poštovanju utvrđenih standarda;

ETIČKI ODNOS ZAPOSLENIH PREMA PROFESIJI – ZAŠTITA LIČNOG UGLEDA I UGLEDA ŠKOLE

Član 4

U obavljanju poslova i radnih zadataka zaposleni se mora odnositi odgovorno i profesionalno.
· Odgovornost podrazumijeva da postupa pravično, profesionalno, konstruktivno i efikasno, iskazujući zainteresovanost i strpljenje, naročito prema učenicima i roditeljima kao neukim licima.
· Odgovornost prema radu podrazumijeva istinu, tačnost, poštenje, poštovanje ljudske ličnosti, odbacivanje diskriminacije, disciplinu i racionalnost.

· Zaposleni je dužan da postupa korektno, ljubazno i pristojno, a svoj stav zasniva na objektivnosti i nepristrasnosti;
· Dužan je da poštuje ličnost i dostojanstvo svakog lica
· Dužan je da korektno postupa u ophođenju sa  kolegama i rukovodiocima
· Zaposleni treba da vode računa o oblačenju i ličnoj higijeni. Odjeća treba da bude čista, uredna i prikladna
· Zaposleni je dužan da se stalno stručno usavršava
· Zaposleni treba da vode računa o svom ponašanju i izvan škole. Njihovo ponašanje treba da bude uzorno i dostojanstveno
· Ponašanjem na javnom mjestu zaposleni paze da ne umanjuju ugled škole, lični ugled i povjerenje učenika i roditelja.

· Prilikom korišćenja privatnih naloga na društvenim mrežama, zaposleni je dužan da se uzdržava od javnog iznošenja stavova, fotografija ili komentara koji su u suprotnosti sa etičkim standardima škole, kao i sa profesionalnim kodeksom prosvjetnog radnika.

· U obavljanju zadataka i poslova, zaposleni neće praviti razliku ili nejednako postupati prema licu ili grupi lica zbog njihovih ličnih svojstava ili pripadnosti, kao što su rasa, boja, pol, nacionalna pripadnost, društveni položaj i porijeklo, rođenje, vjeroispovijest, političko ili drugo ubjeđenje, imovno stanje, kultura, jezik, starost, invaliditet i sl.
· Zaposleni ne smije da dozvoli da njegov lični interes dođe na bilo koji način u sukob sa  poslom koji obavlja.
· Zaposleni svoje poslove obavlja u skladu sa zakonom i drugim propisima i opštim aktima, kao i profesionalnim i etičkim standardima
· Zaposleni treba da zadatke i poslove obavlja politički neutralno, nepristrasno, poštujući odluke, mjere ili aktivnosti koje donosi direktor i drugi organi škole.
· Zaposleni, ni u kom slučaju, ne smije da svoj položaj koristi za ostvarivanje ličnog interesa.
Ličnim interesom zaposlenog u smislu ovog Kodeksa smatra se: sticanje materijalne i druge koristi, za njega lično, njegovu porodicu, bliske rođake, prijatelje ili pravna ili fizička lica, sa kojima ostvaruje privatni, poslovni ili politički kontakt i saradnju.

ETIČKI ODNOS ZAPOSLENIH PREMA UČENICIMA, RODITELJIMA I  GRAĐANIMA

Član 5

Zaposleno lice u odnosu prema učenicima, roditeljima i   građanima, postupa profesionalno, nepristrasno, stručno i savjesno
· Zaposleni imaju obavezu da pomognu roditeljima u vaspitavanju njihove djece i razvijanju poželjnih karakternih osobina.

· Zaposleni treba da podstiču učenike da stiču znanja i da razvijaju svoju moralnu kulturu.
· Zaposleni  su dužni da pomognu učenicima da prihvate građanske vrijednosti i da se po njima ponašaju. Te vrijednosti su marljivost, odgovornost, saradnja i privrženost. Izuzetno je značajno i poštovanje zakona, ljudskog života, drugih ljudi i sebe samih.

· Zaposleni treba da se prema svakom učeniku odnosi pažljivo i objektivno u rješavanju sukoba i u primjeni disciplinskih mjera.

· Zaposleni treba sa učenicima uspostaviti odnos povjerenja, uvažavanja i tolerancije (strpljenja i prihvatanja razlika).

· Zaposleni ne smiju namjerno dovoditi učenike u neprijatne situacije-ismijavanjem, nepriličnim glasom, odavanjem ličnih podataka ili na bilo koji drugi način.

· Zaposleni treba da preduzmu sve dozvoljene mjere da zaštite učenike od svih okolnosti koje bi mogle biti štetne po učenje,zdravlje i bezbjednost.

· Zaposleni treba da uzima u obzir mišljenja i procjene učenika  o svom radu, u cilju unapređivanja kvaliteta svog rada 

· Zaposleni treba da postupa jednako prema svim učenicima, roditeljima  i ostalim licima sa kojima sarađuje bez obzira na starost, nacionalnost, etničke ili socijalne pripadnosti, jezičnog i rasnog porijekla, političkih ili vjerskih uvjerenja, invalidnosti, obrazovanja, socijalnog položaja, pola, ili na bilo kojoj drugoj osnovi.

· Zaposleni postupa s posebnom pažnjom prema osobama s invaliditetom i drugim osobama s posebnim potrebama.

ODNOS ZAPOSLENOG PREMA INFORMACIJAMA
Član 6
Zaposleni treba da obezbjedi pristup informacijama, u skladu sa zakonom.

Zaposleni ne smije da zadržava informaciju koja bi, po pravilu, trebalo da bude javna.

Zaposleni može da saopšti samo one informacije za čije je saopštavanje ovlašćen.

Zaposleni ne treba da traži pristup informaciji ukoliko za to nije ovlašćen, niti da na protivpravan način koristi informaciju do koje dođe ili koja proistekne iz obavljanja svog posla.

Zaposleni će preduzeti odgovarajuće mjere kako bi zaštitio sigurnost i poverljivost informacija za koje je odgovoran ili za koje sazna.
Zaposleni neće uskratiti pravo na informacije koje treba da budu objavljene, kao ni pružiti informaciju za koju zna ili ima osnova da vjeruje da je pogrešna ili koja navodi na pogrešne stavove.

Član 7
Poštujući pravo na slobodan pristup informacijama, zaposleni je obavezan da čuva podatke o ličnosti i druge povjerljive podatke i dokumenta do kojih dođe u toku obavljanja posla, odnosno koji nastanu kao rezultat tog posla i preduzima mjere za zaštitu povjerljivih informacija i dokumenata koji su mu dostupni u vršenju  zadataka i poslova.

MEĐUSOBNI ODNOSI ZAPOSLENIH

Član 8

Profesija zaposlenih nalaže da se u školi uspostavljaju kolegijalni odnosi, zasnovani na međusobnom uvažavanju, pravičnosti i ravnopravnosti.
Međusobni odnosi zaposlenih i njihova komunikacija temelje se na uzajamnom poštovanju, povjerenju, saradnji, odgovornosti, strpljenju i kolegijalnosti.

· Zaposleni ne treba da ometa druge zaposlene u obavljanju njihovih poslova i radnih zadataka.

· Zaposleni svoja profesionalna znanja i vještine moraju nesebično prenositi, međusobno razmjenjivati mišljenja i informacije o pojedinim stručnim pitanjima, zbog kvalitetnijeg i efikasnijeg obavljanja postavljenih radnih zadataka.

· Zaposleni ne treba da otkriva povjerljive i privatne informacije o koleginicama i kolegama.
· Zaposleni ne treba da daje netačne podatke o koleginicama i kolegama.

· Zaposleni je dužan da poštuje slobodno mišljenje i slobodan izbor svojih koleginica i kolega, a koji ne dovodi u pitanje interese učenika, principe i etiku profesije.

· Zaposleni treba da pokaže demokratsku i građansku zrelost u odnosu na svoje kolege i koleginice u situacijama kada se nad njima vrši prisila, prijetnja ili nasilje po bilo kom osnovu (ideološkom, partijskom) i da prijavi Etičkom odboru svako takvo postupanje.
· Zaposleni koji u osnovanom uverenju prijavi bilo koji slučaj prisile, prijetnje ili nasilja ne smije zbog toga trpjeti bilo kakve štetne posledice.
ETIČKI ODNOS ZAPOSLENIH PREMA RODITELJIMA I DRUŠTVENOJ ZAJEDNICI

Član 9
Zaposleni moraju da koriste najviše standarde komuniciranja i lijepog ophođenja u kontaktu sa roditeljima i društvenoj zajednici, jer im je potrebno pružiti pravovremenu, odgovarajuću, tačnu i razumljivu informaciju.
· Zaposleni, su dužni da utiču na podizanje svijesti roditelja o vrijednosti obrazovanja i kolektivnog života za njihovu djecu.

· Zaposleni su obavezni da se potrude da razumiju i poštuju posebne vrijednosti, tradiciju i običaje različitih kultura iz kojih dolaze i u kojima žive njihovi učenici.
· Zaposleni treba da pomognu koliko mogu i razumiju roditelje učenika koji imaju probleme izazvane siromaštvom, nezaposlenošću ili tragedijama koje su ih zadesile.

· Zaposleni učestvuju u društvenom životu kao i svi građani, ali su dužni da svoj lični angažman usklade sa obavezama prema učenicima, interesima ustanove u kojoj su zaposleni, ne zloupotrijebivši svoj status i autoritet radi ostvarivanja ličnih interesa.

ZABRANA KONZUMIRANJA ALKOHOLA 

Član 10

Najstrože se zabranjuje konzumiranje alkohola, opijata, prije i za vrijeme radnog vremena.

JAVNI NASTUPI ZAPOSLENIH

Član 11
Rad i ponašanje zaposlenih u školi, direktno utiče na percepciju javnosti o školi, na njegov vaspitni i društveni  položaj, te se mora uzdržati u iznošenju stavova i ponašanja koja bi na bilo koji način naštetiti ugledu škole. 
U svim oblicima javnih nastupa i djelovanja u kojima predstavlja školu, zaposleni iznosi stavove škole, u skladu s propisima, dobijenim ovlašćenjima, stručnim znanjem i odredbama ovog Kodeksa.

KONFLIKT INTERESA

Član 12

 

U cilju izbjegavanja konflikta interesa u vršenju poslova, zaposleni u školi dužan je da:

· se upozna sa eventualno mogućim ili stvarnim konfliktom interesa;

· preduzme potrebne radnje za izbjegavanje konflikta interesa;

· upozna direktora,odnosno pretpostavljenog ,sa eventualno mogućim ili stvarnim konfliktom interesa i u pisanoj formi navede prirodu,karakteristike i obim konflikta interesa;

· zahtijeva da bude oslobodjen vršenja poslova iz kojih može nastati konflikt interesa,kao i odgovornosti,ukoliko nije oslobodjen vršenja tih poslova;

· postupi po odluci Direktora,odnosno pretpostavljenog ,kojom ga izuzima od vršenja poslova iz kojih može nastati konflikt interesa.

Zaposleni ne smije zahtijevati, a dužan je odbiti prijem poklona, neprikladnih ponuda, svih povlastica i privilegija za sebe, članove svoje porodice i za druga pravna i fizička lica sa kojima je u prijateljskoj ili drugoj posebnoj vezi, što bi moglo uticati na njegovu nepristrasnost u vršenju poslova, ili bi se moglo smatrati nagradom u vezi sa vršenjem poslova.
Od ovoga su izuzeti pokloni manje  vrijednosti, a koji izražavaju  gostoljubivost  i zahvalnost.
Konflikt interesa nastaje u situaciji kada zaposleni ima određeni privatni interes koji utiče, može da utiče ili izgleda da utiče, na nepristrasno i objektivno obavljanje njegovih službenih dužnosti.
Privatni interes zaposlenog obuhvata bilo kakvu korist koju mogu imati on, njegova porodica, bliski rođaci, prijatelji, lica ili organizacije sa kojima ima ili je imao poslovne ili političke veze. 
Zaposleni ima obavezu da obavijesti svog pretpostavljenog o svakom slučaju mogućeg stvarnog ili potencijalnog sukoba interesa i preduzme mjere da izbjegne takav sukob.

Kad se to od njega zatraži, zaposleni je dužan da pruži informacije potrebne za procjenu postojanja sukoba interesa.

Izjava o postojanju sukoba interesa smatraće se povjerljivom, osim ako zakonom nije drukčije predviđeno.

NESPOJIVOST INTERESA
Član 13
Zaposleni ne smije da obavlja bilo kakvu aktivnost, niti da prihvati bilo kakav posao ili funkciju, plaćenu ili neplaćenu, koja  je nespojiva sa poslom koji obavlja. 
U slučajevima sumnje, zaposleni je dužan da zatraži mišljenje pretpostavljanog.

UPOZNAVANJE ZAPOSLENIH LICA SA ETIČKIM KODEKSOM

Član 14

Svi zaposleni, kao i oni koji se primaju na rad u školi  dužni su se upoznati sa odredbama ovog Kodeksa.
Kodeks se daje svim  zaposlenim kao i novozaposlenim licima na uvid prilikom dolaska u školu i dužni su potpisati izjavu da su upoznati sa istim.
Izjava se potpisuje u dva primjerka od kojih se jedan primjerak ulaže u personalni dosije a drugi primjerak se dostavlja Etičkom odboru.
ETIČKI ODBOR
Član 15

O primjeni Etičkog kodeksa će se starati Etički odbor sastavljen od tri člana koji će biti imenovani posebnim aktom donijetim od strane direktora JU SMŠ“Mladost“ Tivat.
Etički odbor ukazuje na značaj poštovanja odredbi Etičkog kodeksa u cilju stvaranja pozitivnog etosa ustanove i očuvanja ugleda profesije.
Etički odbor ukazuje na kršenje odredbi Etičkog kodeksa i kroz neposredan kontakt preporučuje postupke za prevazilaženje nastalih situacija.

PRITUŽBA
Član 16
Svako može da podnese pritužbu zbog povrede odredaba ovog Kodeksa učinjene od strane zaposlenog.

Pritužba u pisanoj formi podnosi se Etičkom odboru.
Podnosilac pritužbe se obavještava o ishodu postupka po pritužbi.

POVREDA ETIČKOG KODEKSA
Član 17
Zaposleni je disciplinski odgovoran za povredu standarda i pravila Etičkog kodeksa u skladu sa zakonom i drugim propisima. 

JAVNOST ETIČKOG KODEKSA I OBJAVLJIVANJE

Član 18

Etički kodeks treba da bude dostupan svim zaposlenima u školi, učenicima, roditeljima i lokalnoj zajednici u kojoj se nalazi.
Etički kodeks se ističe na oglasnoj tabli JU SMŠ“Mladost“ Tivat, i na web-sajtu škole.
Etički kodeks stupa na snagu danom objavljivanja na oglasnoj tabli škole.
JU SMŠ“Mladost“ TIVAT

Predsjednica Školskog odbora

                                                                                                             Selma Škanata
Datum, 30.09.2026.godine
Broj: 01-070/26-2534

